Katharine, hertuginne av Kent

Katharine, hertuginne av Kent, (født Katharine Lucy Mary Worsley; 1933–2025) var et medlem av den britiske kongefamilien og gift med Edward, hertug av Kent.

I 1994 konverterte hun til katolisismen, og ble dermed det første medlem av kongefamilien som offentlig ble katolikk siden Act of Settlement 1701 ble vedtatt. Ettersom hun var medlem av Den engelske kirke da hun giftet seg med hertugen påvirket ikke dette hans plass i arvefølgen.

Hertuginnen sang i flere kor. Hun er også kjent for at hun delte ut pokaler under Wimbledonturneringen, en oppgave hun tok over etter sin svigermor prinsesse Marina.

Etter at hun giftet seg med hertugen ble hennes formelle titulering Her Royal Highness The Duchess of Kent («Hennes kongelige høyhet hertuginnen av Kent»). I 2002 bad hun om i stedet å bli tiltalt som Katharine Kent eller Katharine, hertuginne av Kent. Sistnevnte form brukes normalt av enker etter hertuger eller fraskilte hertuginner. I offisielle dokumenter fra hoffet brukes fremdeles den formelle tittelen.

 Tidlig liv 
Katharine Worsley ble født på Hovingham Hall i Yorkshire, som eneste datter av William Arthrington Worsley, 4. baronett og hans hustru Joyce Morgan, datter av John Fowler Brunner og barnebarn av industriherren John Tomlinson Brunner.

Hun fikk sin utdannelse ved Queen Margaret's School utenfor York og Runton Hill School i Norfolk. På skolen lærte hun å spille piano, orgel og fiolin, og har holdt disse kunnskapene ved like. Hun arbeidet en periode på et barnehjem i York, og deretter i en barnehage i London. Hun lyktes ikke å komme inn på Royal Academy of Music, og fulgte i stedet sine brødre til Oxford. Mens brødrene studerte ved University of Oxford gikk hun på Miss Hubler's Finishing School, hvor hun særlig viet seg til musikk.

 Ekteskap  
Hertugparet giftet seg i York Minster den 8. juni 1961.

Paret fikk tre barn, som ikke utfører plikter i kongefamilien:
 George, jarl av St Andrews (født 26. juni 1962)
 Lady Helen Taylor (født 28. april 1964)
 Lord Nicholas Windsor (født 26. juli 1970)
Den 5. oktober 1977 endte et fjerde svangerskap i dødfødsel.

Paret var bosatt i Wren House, en del av Kensington Palace i London.

 Konversjon 
Hertuginnen konverterte til katolisismen i 1994. Hun fikk først aksept fra dronningen. Hun fortalte om årsakene i et intervju med BBC: «Jeg elsker retningslinjer, og Den katolske kirke gir deg retningslinjer. Jeg har alltid ønsket det i livet mitt. Jeg liker å vite hva som ventes av deg. Jeg liker å bli fortalt: Du skal gå i kirken hver søndag, og hvis du ikke gjør det kan du vente deg!». Kardinal Basil Hume, som var erkebiskop av Westminster og dermed åndelig leder for den katolske kirke i Storbritannia, advarte britiske katolikker mot triumfalisme i forbindelse med konversjonen.

Selv om Act of Settlement 1701 fratar et medlem av kongefamilien som gifter seg med en katolikk eller selv blir katolikk plassen i arvefølgen til tronen, dekker den ikke tilfeller hvor ektefellen konverterer etter at ekteskapet er inngått. Hertugen av Kent beholdt dermed sin plass i arvefølgen.

Parets yngste sønn, Lord Nicholas, og deres barnebarn Edward Windsor, lord Downpatrick har senere også konvertert. Han ble i 2006 den første kongelige brite som giftet seg i Vatikanstaten. Han mistet sin plass i arvefølgen da han konverterte i 2001.

 Referanser 

Kategori:Kongelige briter
Kent, Katharine
Kategori:Personer fra distriktet Ryedale